ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1062/96 υποβολή: Carlos Robles Piquer (PPE) προς την Επιτροπή (13 Μαΐου 1996)

Θέμα: Η αρχιτεκτονική στην Ευρώπη

Το Συμβούλιο Ευρωπαίων Αρχιτεκτόνων εξέδωσε για πρώτη φορά τον Ιανουάριο του 1996 κοινή διακήρυξη με τα κριτήρια που θεωρεί ότι θα πρέπει να ισχύσουν μελλοντικώς στον τομέα της υποδόμησης στα κράτη μέλη. Ορισμένα από τα προταθέντα μέτρα είναι ιδιαίτερα δραστικά, όπως η απαγόρευση της θέρμανσης που δεν θα προέρχεται από ανανεώσιμες πηγές ενέργειας ή η πρόταση ενιαίας κοινοτικής θέσης σε σχέση με τις επικείμενες διασκέψεις του Βερολίνου (οικολογική πόλη) και της Κωνσταντινούπολης («Habitat II»).

Μελέτησε η Επιτροπή την εν λόγω διακήρυξη και έχει διαμορφώσει θέση για το περιεχόμενό της;

Απάντηση της κ. Bjerregaard εξ ονόματος της Επιτροπής (13 Ιουνίου 1996)

Η Επιτροπή δέχθηκε με ικανοποίηση τη δήλωση του Συμβουλίου Αρχιτεκτόνων της Ευρώπης που περιλαμβάνεται στο λευκό βιβλίο της «Η Ευρώπη και η αρχιτεκτονική αύριο» και θα προσέξει ιδιαίτερα τις συστάσεις του σε θέματα κοινοτικής δικαιοδοσίας. Πολλά θέματα πάντως άπτονται της δικαιοδοσίας των κρατών μελών και των τοπικών αρχών.

Η Επιτροπή επιζητεί επίσης να συνεργασθεί το Συμβούλιο Αρχιτεκτόνων στις εργασίες της και έχει διοργανώσει αρκετές συναντήσεις με εκπροσώπους του με σκοπό να συζητηθεί η δήλωση. Ακόμη, το Συμβούλιο Αρχιτεκτόνων εκπροσωπείται πλέον στην ομάδα εμπειρογνωμόνων της Επιτροπής για το αστικό περιβάλλον, στο πλαίσιο της οποίας μπορούν να επηρεάσουν τις δράσεις της Επιτροπής που αποσκοπούν στη βελτίωση του περιβάλλοντος στις αστικές περιοχές.
ΓΡΑΠΤΗ ΕΡΩΤΗΣΗ E-1593/96 υποβολή: Christine Crawley (PSE) προς την Επιτροπή (24 Iουνίου 1996)

Θέμα: Γάλα για βρέφη

Ποία στοιχεία παρέσχε η βρετανική κυβέρνηση στην Επιτροπή των Ευρωπαϊκών Κοινοτήτων σύμφωνα με τις διατάξεις της οδηγίας για την ταχεία ανταλλαγή πληροφοριών περί ειδών διατροφής στις 30 Μαΐου 1996 σχετικά με τις φθαλικές ενώσεις που ευρέθησαν σε γάλα για βρέφη;

Είναι η Επιτροπή ικανοποιημένη ότι της δόθηκαν όλες οι πληροφορίες σχετικά με τα εμπορικά σήματα υπό τα οποία κυκλοφορούν προϊόντα γάλακτος για βρέφη και πότε θα δοθούν οι εν λόγω πληροφορίες στο κοινό;

Κοινή απάντηση του κ. Bangemann εξ ονόματος της Επιτροπής στις γραπτές ερωτήσεις E-1593/96 και E-1778/96 (19 Ιουλίου 1996)

Μετά από αναφορές στα βρεταννικά μέσα ενημέρωσης, η Επιτροπή, με δική της πρωτοβουλία, ζήτησε στις 28 Μαΐου 1996 από τον σύνδεσμο του Ηνωμένου Βασιλείου στο κοινοτικό ταχύ σύστημα συναγερμού, πληροφορίες για τα επίπεδα των φθαλικών ενώσεων που διαπιστώθηκαν στα βρεφικά παρασκευάσματα, καθώς και για τις χρησιμοποιηθείσες μεθόδους αναλύσεως. Ο σύνδεσμος του Ηνωμένου Βασιλείου ανταποκρίθηκε στο αίτημα αυτό στις 29 Μαΐου 1996. Όλα τα στοιχεία που περιήλθαν στην Επιτροπή δημοσιοποιήθηκαν από τις αρχές του Ηνωμένου Βασιλείου. Τα στοιχεία αφορούν σειρά βρεφικών τροφών στη βρεταννική αγορά, ορισμένα εκ των οποίων παράγονται σε άλλα κράτη μέλη.

Ζητήθηκε επίσης και από τα άλλα κράτη μέλη να διαβιβάσουν τα τυχόν διαθέσιμα στοιχεία σχετικά με τα επίπεδα των φθαλικών ενώσεων στα βρεφικά παρασκευάσματα και στις βρεφικές τροφές.

Τα στοιχεία που διαβιβάστηκαν από το Ηνωμένο Βασίλειο καθώς και τα στοιχεία που διαβιβάστηκαν από άλλα κράτη μέλη, αξιολογήθηκαν από την επιστημονική επιτροπή τροφίμων, στη συνεδρίασή της της 5ης-6ης Ιουνίου 1996. Η επιτροπή κατέληξε στο συμπέρασμα ότι τα διαπιστωθέντα επίπεδα φθαλικών ενώσεων δεν πρέπει να ανησυχούν για το κοινό. Η Επιτροπή θα διαβιβάσει απευθείας στο αξιότιμο μέλος του Κοινοβουλίου και στη γραμματεία του Κοινοβουλίου τη γνώμη της επιτροπής.

Η γνώμη της επιστημονικής επιτροπής τροφίμων στηρίχθηκε στα στοιχεία για τα επίπεδα των φθαλικών ενώσεων που διαπιστώθηκαν στα βρεφικά παρασκευάσματα και στις βρεφικές τροφές, τα οποία διαβιβάστηκαν από τα κράτη μέλη. Η Επιτροπή δεν προέβη σε συμπληρωματικούς επιστημονικούς ελέγχους ή μελέτες.
ΓΡΑΠΤΗ ΕΡΩΤΗΣΗ E-1190/96 υποβολή: Anita Pollack (PSE) προς την Επιτροπή (15 Μαΐου 1996)

Θέμα: 1997 έτος κατά του ρατσισμού

Ποιές ομάδες που εκπροσωπούν τις κοινότητες των μαύρων και των μεταναστών στην Ευρώπη συμμετέχουν στα οργανωτικά στάδια του «1997: Έτος κατά του ρατσισμού»;

Απάντηση του κ. Flynn εξ ονόματος της Επιτροπής (7 Ιουνίου 1996)

Το Ευρωπαϊκό έτος κατά του ρατσισμού βρίσκεται ακόμη στο στάδιο σχεδιασμού. Σ' αυτό το πλαίσιο, η Επιτροπή διεξήγαγε συζητήσεις σε βάθος με τα φόρουμ των διακινούμενων και θα συνεχίσει προς αυτή την κατεύθυνση. Μελετώνται ευκαιρίες για τη διεύρυνση της βάσης αυτών των συζητήσεων συμπεριλαμβάνοντας περισσότερες οργανώσεις. Επιπλέον, η Επιτροπή βρίσκεται σε τακτική επαφή με οργανώσεις διακινούμενων και κοινότητες εθνοτικών μειονοτήτων στο πλαίσιο των εφαρμογών για τη συγχρηματοδότηση σχεδίων που πραγματοποιούν αυτές οι οργανώσεις.
ΓΡΑΠΤΗ ΕΡΩΤΗΣΗ E-1642/96 υποβολή: Mikko Rφnnholm (PSE) προς την Επιτροπή (24 Iουνίου 1996)

Θέμα: Προβλήματα που αντιμετωπίζουν στην Χιλή τα εισαγόμενα εκεί οινοπνευματώδη ποτά

Τον καιρό αυτό διεξάγονται διαπραγματεύσεις εμπορικού περιεχομένου μεταξύ της Ευρωπαϊκής Επιτροπής και της Χιλής. Ένα από τα θέματα των διαπραγματεύσεων αυτών είναι και τα οινοπνευματώδη ποτά. Η Χιλή έχει προτείνει να επιβάλλεται, μεταξύ άλλων, και στα μεγάλης περιεκτικότητας σε αλκοόλ οινοπνευματώδη ποτά εισαγωγής δασμός ύψους 70% επί της αξίας τους, την στιγμή που ο φόρος επί των εγχωρίας παραγωγής οινοπνευματωδών ποτών είναι κατά πολύ, χαμηλότερος.

Η επιβολή του εν λόγω υψηλού δασμού επί των εισαγομένων οινοπνευματωδών ποτών αποτελεί σαφές εμπόδιο όσον αφορά την διεξαγωγή, επί ίσοις όροις, του διεθνούς εμπορίου. Έχει συμπεριλάβει η Επιτροπή, ή προτίθεται να συμπεριλάβει, το εν λόγω πρόβλημα στα θέματα προς συζήτηση με την αντιπροσωπεία της Χιλής;

Απάντηση του Sir Leon Brittan εξ ονόματος της Επιτροπής (30 Ιουλίου 1996)

Κατά τις διαπραγματεύσεις για τη σύναψη μιας νέας συμφωνίας συνεργασίας μεταξύ της Κοινότητας και της Χιλής, η αντιπροσωπεία της Επιτροπής συμπεριέλαβε κατά τρόπο αποφασιστικό στα θέματα που θα αποτελέσουν αντικείμενο των διαπραγματεύσεων το δυσμενές φορολογικό καθεστώς που η Χιλή εφαρμόζει για τα κοινοτικά οινοπνευματώδη ποτά. Η ενέργεια αυτή είχε ως αποτέλεσμα να αναλάβουν οι αρχές της Χιλής τη δέσμευση να επανεξετάσουν το σχετικό νομοσχέδιο και να τροποποιήσουν το ύψος της φορολογίας που επιβάλλεται στα οινοπνευματώδη ποτά.

Παρόλα αυτά, η τελική έκβαση του συγκεκριμένου ζητήματος εξακολουθεί να είναι αβέβαιη, δεδομένου ότι υφίστανται στη Χιλή διχογνωμίες επ' αυτού, ενώ η τελική απόφαση πρόκειται να ληφθεί από το Κογκρέσο. Η Επιτροπή έχει προειδοποιήσει ότι, σε περίπτωση που δεν καρποφορήσουν οι προσπάθειες της, επιφυλάσσεται του δικαιώματός της να εγείρει το ζήτημα στο πλαίσιο του Παγκόσμιου Οργανισμού Εμπορίου (ΠΟΕ). Εντούτοις, η Επιτροπή ελπίζει πως η Χιλή θα σεβασθεί το πνεύμα συνεργασίας που είναι δέον να επικρατεί μεταξύ δύο μερών τα οποία εγκαινιάζουν μια νέα σχέση μεταξύ τους και πως η Χιλή θα προσφέρει τελικά μια αποδεκτή λύση στο συγκεκριμένο πρόβλημα.
ΓΡΑΠΤΗ ΕΡΩΤΗΣΗ E-0845/96 υποβολή: Jesϊs Cabezσn Alonso (PSE) προς την Επιτροπή (12 Απριλίου 1996)

Θέμα: Μπάλες ποδοσφαίρου που εγκρίνει η ΦΙΦΑ

Η Διεθνής Ομοσπονδία Ποδοσφαίρου (ΦΙΦΑ) υποχρεώνει, όπως φαίνεται, τις ποδοσφαιρικές ομάδες να χρησιμοποιούν συγκεκριμένες μπάλες, τις οποίες εγκρίνει η ίδια η ΦΙΦΑ, στους αγώνες ποδοσφαίρου, ακόμη και στις προπονήσεις.

Σύμφωνα με πληροφορίες στον Τύπο η ΦΙΦΑ, σε αντάλλαγμα της έγκρισης, εισπράττει από τους κατασκευαστές ένα συγκεκριμένο ποσόν.

Δεν στρεβλώνει, η συμπεριφορά αυτή της ΦΙΦΑ, τους κανόνες που πρέπει να ισχύουν στην εσωτερική αγορά;

Σε ποιούς νόμους βασίζεται η ΦΙΦΑ για να απαιτεί από τους κατασκευαστές ενός προϊόντος την καταβολή τέλους για μια τόσο ιδιαίτερη έγκριση;

Είχε κάποιο αποτέλεσμα η έρευνα που διεξήγαγε η Επιτροπή σχετικά με το γεγονός αυτό;

Απάντηση του κ. Van Miert εξ ονόματος της Επιτροπής (23 Μαΐου 1996)

Η Επιτροπή έλαβε αίτηση κατά της ΦΙΦΑ που βασίζεται στο γεγονός ότι η ομοσπονδία αυτή απαιτεί από τους κατασκευαστές μπαλών ποδοσφαίρου την καταβολή ενός ορισμένου ποσού ώστε να μπορούν να χρησιμοποιούν το λογότυπο που πιστοποιεί ότι οι μπάλες αυτές πληρούν τις προϋποθέσεις έγκρισης που απαιτεί η ίδια η ΦΙΦΑ.

Η Επιτροπή άνοιξε φάκελο για την περίπτωση αυτή. Μετά την ολοκλήρωση των σχετικών επιθεωρήσεων και την αντιγραφή των σχετικών εγγράφων, τα εν λόγω στοιχεία εξετάζονται.

Επειδή πρόκειται για περίπτωση που βρίσκεται ακόμα υπό εξέταση, η Επιτροπή δεν μπορεί να καθορίσει την οριστική της θέση αλλά δεσμεύεται να ενημερώσει το Αξιότιμο Μέλος του Κοινοβουλίου σχετικά με την εξέλιξη του φακέλου.
ΓΡΑΠΤΗ ΕΡΩΤΗΣΗ E-1605/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Προσλήψεις στη ΓΔΙ-Β - Διεύθυνση Β

Ποίος είναι ο απόλυτος αριθμός και η αναλογία των υπαλλήλων της Επιτροπής που εργάζονται στη ΓΔΙ-Β, Σχέσεις με τη Λατινική Αμερική, οι οποίοι είναι ισπανικής ή πορτογαλικής υπηκοότητας;

Πώς συμβιβάζεται τούτο με την απαίτηση του κώδικα δεοντολογίας ότι δεν πρέπει να γίνεται διάκριση βάσει της υπηκοότητας;

Aπάντηση του Κ. Marin εξ ονόματος της Επιτροπής (15 Ιουλίου 1995)

Το προσωπικό της Διεύθυνσης Λατινικής Αμερικής (ΙΒ/Β), της κατηγορίας Α, αποτελείται από 3 άτομα πορτογαλικής, 8 άτομα ισπανικής και 8 άτομα ιταλικής υπηκοότητας.

Το προσωπικό της Επιτροπής προσλαμβάνεται μετά από αμερόληπτη διαδικασία, σύμφωνα με τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων, το οποίο ορίζει στο άρθρο 7 ότι « η αρμόδια για τους διορισμούς αρχή τοποθετεί, με διορισμό ή μετάθεση, προς το συμφέρον και μόνο της υπηρεσίας και χωρίς να λαμβάνει υπόψη την ιθαγένεια, κάθε υπάλληλο σε θέση κατηγορίας ή του κλάδου του που αντιστοιχεί στο βαθμό του «.

Ωστόσο είναι προφανές, ότι οι γλωσσικές γνώσεις παίζουν πρωταρχικό ρόλο στον κατάλογο των επαγγελματικών ικανοτήτων που ζητούνται και αυτό ιδιαίτερα στις Γενικές Διευθύνσεις που είναι υπεύθυνες για τις εξωτερικές σχέσεις. Έτσι το προσωπικό της Γενικής Διεύθυνσης ΙΒ/Β υποχρεούται να κατέχει καλά την ισπανική γλώσσα καθώς και την πορτογαλική, γλώσσες, στις οποίες βασίζεται η συνεργασία μας με τη Λατινική Αμερική. Αντίστοιχα, το προσωπικό της Διεύθυνσης για την Ασία πρέπει να κατέχει την αγγλική γλώσσα, ενώ η γαλλική αποτελεί προϋπόθεση για τη Διεύθυνση της Μεσογείου.
ΓΡΑΠΤΗ ΕΡΩΤΗΣΗ E-1434/96 υποβολή: Johanna Maij-Weggen (PPE) προς την Επιτροπή (12 Iουνίου 1996)

Θέμα: Ανθρώπινα δικαιώματα και δημοκρατία στην Κούβα

1. Έχει λάβει γνώση η Επιτροπή της πολύ επικριτικής έκθεσης της Pax Christi στην Ολλανδία σχετικά με την κατάσταση των ανθρωπίνων δικαιωμάτων και το δημοκρατικό έλλειμμα στην Κούβα;

2. Γνωρίζει η Επιτροπή ότι τα 15 εκατομμύρια Ecu που διατέθηκαν για ανθρωπιστική και επισιτιστική βοήθεια και προορίζονταν για την Κούβα μέσω της ECHO (Υπηρεσία Ανθρωπιστικής Βοήθειας της ΕΚ), έχουν απορροφηθεί, σύμφωνα με διάφορες πηγές, μόνο κατ' όνομα από τις ΜΚΟ ενώ στην πραγματικότητα έχουν διατεθεί σε στρατιωτικά νοσοκομεία, τουριστικά ξενοδοχεία και σε καταστήματα που δέχονται μόνο το δολλάριο ως μέσο συναλλαγής;

3. Έχοντας υπόψη τις επικριτικές αναφορές σχετικά μ' αυτή τη βοήθεια που έρχονται διαρκώς στο φως της δημοσιότητας, δεν πιστεύει η Επιτροπή ότι θα έπρεπε να πραγματοποιηθεί μια ανεξάρτητη σχετική έρευνα; Είναι διατεθειμένη η Επιτροπή να προβεί σε παρόμοια έρευνα;

Απάντηση της κας Bonino εξ ονόματος της Επιτροπής (2 Ιουλίου 1996)

1. Πράγματι, η Επιτροπή γνωρίζει την ύπαρξη της έκθεσης που αναφέρει το Αξιότιμο Μέλος του Κοινοβουλίου.

2. Μέχρι σήμερα, ούτε το γραφείο σύνδεσης της Επιτροπής στην Αβάνα, ούτε οι μη κυβερνητικοί οργανισμοί (ΜΚΟ) τους οποίους αφορούν οι ανθρωπιστικές ενέργειες που χρηματοδοτεί η Επιτροπή, έχουν διαπιστώσει καταστρατήγηση σχετικά με τις ενέργειες αυτές.

Αυτή η ανθρωπιστική βοήθεια που χρηματοδοτείται από την Επιτροπή, διανέμεται μέσω δικτύου υγειονομικών κέντρων που έχουν επιλεγεί από την Επιτροπή και καλύπτουν όλη τη χώρα. Πρέπει επίσης να υπογραμμιστεί ότι η αξιολόγηση των αναγκών του πληθυσμού καθώς και η επιλογή των δικαιούχων (παιδιά, έγκυες, ηλικιωμένοι και ασθενείς) έγινε σε στενή συνεργασία με τους ΜΚΟ εταίρους της Επιτροπής.

3. Οι ενέργειες ανθρωπιστικής βοήθειας που διεξάγονται στην Κούβα έχουν αποτελέσει το αντικείμενο αποστολών αξιολόγησης και ελέγχου. Αυτές είναι πάντα ανεξάρτητες. Εξάλλου, η παρουσία συντονιστή της Επιτροπής επιτόπου, επέτρεψε την ανά πάσα στιγμή παρακολούθηση της πορείας των ενεργειών.
ΓΡΑΠΤΗ ΕΡΩΤΗΣΗ E-1494/96 υποβολή: Jaak Vandemeulebroucke (ARE) προς την Επιτροπή (12 Iουνίου 1996)

Θέμα: Διαδικασίες πρόσληψης

Πληροφορούμε ότι στο πλαίσιο προσλήψεων η Επιτροπή λαμβάνει όλο και περισσότερο υπόψη την εθνικότητα του υποψηφίου. Φημολογείται μάλιστα ότι το κριτήριο αυτό κυριαρχεί και όσον αφορά τα αποτελέσματα διαγωνισμών.

Μπορεί να ανακοινώσει η Επιτροπή εάν ευσταθούν τα ανωτέρω; Εάν ναί, δεν κρίνει τότε η Επιτροπή ότι παραβιάζει την αρχή της μη διάκρισης λόγω εθνικότητας;

Μπορεί να ανακοινώσει η Επιτροπή πόσες νομικές διαδικασίες έχουν ήδη κινηθεί σχετικά με το θέμα αυτό και σε πόσες περιπτώσεις ελήφθη καταδικαστική απόφαση εις βάρος της Επιτροπής;

Απάντηση του κ. Liikanen εξ ονόματος της Επιτροπής (12 Ιουλίου 1996)

Το άρθρο 27 του κανονισμού υπηρεσιακής κατάστασης των υπαλλήλων ορίζει ότι «η πρόσληψη πρέπει να εξασφαλίζει στο όργανο τη συνεργασία υπαλλήλων που κατέχουν τα πιο υψηλά προσόντα ικανότητας, αποδόσεως και ακεραιότητας και επιλέγονται με την ευρύτερη δυνατή γεωγραφική βάση μεταξύ των υπηκόων των κρατών μελών των Κοινοτήτων». Αναφέρει επίσης ότι καμμία θέση δεν προορίζεται αποκλειστικά για τους υπηκόους ορισμένου κράτους μέλους. Η Επιτροπή σέβεται τις διατάξεις αυτές στην πολιτική της για τις προσλήψεις.

Το Μάρτιο του 1995, εκδόθηκε ο Κανονισμός του Συμβουλίου 626/95 ((ΕΕ L 66, 24.3.1995 )) που επιτρέπει στα όργανα να παρεκκλίνουν από τους συνήθεις κανόνες και να επιτρέπουν τον προορισμό θέσεων για πολίτες από την Αυστρία, την Σουηδία και την Φινλανδία και οι περισσότεροι από τους διαγωνισμούς πρόσληψης που διοργάνωσε η Επιτροπή το 1995/1996 διεξήχθησαν βάσει αυτού του Κανονισμού.

Εκτός από τις παρεκκλίσεις αυτές για την πρόσληψη υπηκόων των νέων κρατών μελών, η Επιτροπή φροντίζει για την όσο το δυνατόν αυστηρότερη τήρηση των διατάξεων του κανονισμού υπηρεσιακής κατάστασης που προαναφέρθηκαν. Οι περιπτώσεις κατά τις οποίες ελήφθη υπόψη η υπηκοότητα των υποψηφίων σε μία πρόσληψη την οποία επέκρινε ο κοινοτικός δικαστής υπήρξαν ιδιαίτερα σπάνιες και η Επιτροπή είναι, εάν χρειασθεί, στη διάθεση του Αξιότιμου Μέλους του Κοινοβουλίου για να του παράσχει τις κατάλληλες πληροφορίες.
ΓΡΑΠΤΗ ΕΡΩΤΗΣΗ E-1179/96 υποβολή: James Provan (PPE) προς την Επιτροπή (15 Μαΐου 1996)

Θέμα: Το χρέος του αναπτυσσόμενου κόσμου

Μπορεί μήπως η Επιτροπή να υποδείξει με σαφή τρόπο ποιές ενέργειες αναλαμβάνει σήμερα για να βοηθήσει πολλές από τις αναπτυσσόμενες χώρες να μειώσουν το τεράστιο διεθνές χρέος τους;

Απάντηση του κ. de Silguy εξ ονόματος της Επιτροπής (5 Ιουλίου 1996)

Εδώ και πολλά χρόνια, η Επιτροπή παρακολουθεί με προσοχή την κατάσταση του χρέους ορισμένων αναπτυσσόμενων χωρών, ιδίως της Αφρικής, της Καραϊβικής και του Ειρηνικού (ΑΚΕ). Το πρόβλημα αυτό, το οποίο δεν εμπίπτει στην άμεση αρμοδιότητα της Κοινότητας αλλά σε εκείνη των κρατών μελών, έχει ωστόσο σημαντικές επιπτώσεις στις αναπτυξιακές προοπτικές αυτών των χωρών και, στο πλαίσιο αυτό, αφορά και την Κοινότητα. Οι χώρες ΑΚΕ είναι ιδιαιτέρως ευαίσθητες στο θέμα αυτό, όπως προέκυψε κατά τις εργασίες ενδιάμεσης αναθεώρησης της σύμβασης Λομέ IV, που ολοκληρώθηκαν στα τέλη του 1995. Με την ευκαιρία αυτή, η Κοινότητα επαναβεβαίωσε ιδιαιτέρως τη βούλησή της να συμβάλει με συγκεκριμένο και εποικοδομητικό τρόπο στην ελάφρυνση του χρέους των χωρών ΑΚΕ, ιδίως στο πλαίσιο συντονισμένης στρατηγικής που αναπτύσσεται στο θέμα αυτό στο πλαίσιο των κατάλληλων διεθνών οργανισμών (G-7, προσωρινή επιτροπή του Διεθνούς Νομισματικού Ταμείου (ΔΝΤ) και επιτροπή ανάπτυξης της Παγκόσμιας Τράπεζας, Λέσχη των Παρισίων, Λέσχη του Λονδίνου).

Ως προς το θέμα αυτό, πρέπει να σημειωθεί ότι μετά από την ώθηση που δόθηκε πέρυσι από τη Διάσκεψη Κορυφής του G-7 στο Χάλιφαξ, και τις ετήσιες συνεδριάσεις των οργάνων του Bretton Woods, το ΔΝΤ και η Παγκόσμια Τράπεζα προσδιόρισαν, μεταξύ των χωρών χαμηλού εισοδήματος και υψηλού χρέους, ένα περιορισμένο αριθμό χωρών που αντιμετωπίζουν μία δυσβάστακτη ή δυνητικώς κρίσιμη κατάσταση. Το Νομισματικό Ταμείο και η Παγκόσμια Τράπεζα θεωρούν ότι υπό ορισμένες προϋποθέσεις, ιδίως αυστηρής μακροοικονομικής πολιτικής, οι χώρες αυτές πρέπει να μπορούν να τυγχάνουν ευνοϊκής μεταχείρισης όσον αφορά την ελάφρυνση του χρέους τους, όχι μόνο έναντι των επίσημων και ιδιωτικών πιστωτών σε διμερή βάση αλλά και όσον αφορά το χρέος που έχει συναφθεί με πολυμερείς οργανισμούς.

Η Επιτροπή παρακολουθεί με προσοχή την πρωτοβουλία αυτή αλλά είναι ακόμη πάρα πολύ πρόωρο να αποφανθεί σχετικά με τις δυνητικές του συνέπειες για την Κοινότητα, οι οποίες θα πρέπει εγκαίρως να τύχουν εμπεριστατωμένης ανάλυσης. Εν πάσει περιπτώσει, η Κοινότητα ως διεθνής οργανισμός είναι ένας σχετικά μικρής σημασίας πιστωτής αυτών των χωρών, εάν ληφθεί υπόψη το συνολικό ύψος των χρεών τους, κυρίως διότι προσφέρει στις χώρες αυτές το σημαντικότερο μέρος της βοήθειάς της υπό μορφή μη επιτρεπτέων ενισχύσεων, ιδίως στο πλαίσιο της σύμβασης του Λομέ.
ΓΡΑΠΤΗ ΕΡΩΤΗΣΗ P-1396/96 υποβολή: Erhard Meier (PSE) προς την Επιτροπή (24 Μαΐου 1996)

Θέμα: LEADER II - Πρόγραμμα για τη Στυρία (Αυστρία)

Για το ομοσπονδιακό κράτος της Στυρίας προβλέπονται πέντε σχέδια στο πλαίσιο του προγράμματος LEADER II, μεταξύ των οποίων και το σχέδιο «Sφlktδler». Σύμφωνα με πληροφορίες που έχω λάβει τα εν λόγω σχέδια κατατέθηκαν στις Βρυξέλλες τον Απρίλιο του 1995.

Εκπρόσωποι των ενδιαφερομένων περιοχών, υπεύθυνοι των σχεδίων, ενδιαφερόμενοι και δήμαρχοι μου απευθύνουν συχνά το ερώτημα γιατί οι Βρυξέλλες δεν έχουν λάβει ακόμη απόφαση για την έγκριση και την οικονομική ενίσχυση των σχεδίων αυτών. Προκύπτουν, επομένως, τα ακόλουθα ερωτήματα:

1. Γιατί δεν αποφασίσθηκε ακόμη η έγκριση και οικονομική ενίσχυση των εν λόγω σχεδίων;

2. Πότε υπολογίζεται ότι θα ληφθεί σχετική απόφαση;

3. Η ΕΕ δεν έχει προχωρήσει στη λήψη απόφασης λόγω της έλλειψης αυστριακών επί μέρους σχεδίων (όπως π.χ. στην περίπτωση του ομοσπονδιακού κράτους του Τιρόλου);

Aπάντηση του κ. Fischler εξ ονόματος της Επιτροπής (11 Ιουνίου 1996)

Τα επιχειρησιακά προγράμματα της Αυστρίας για την κοινοτική πρωτοβουλία LEADER ΙΙ υπεβλήθησαν στην Επιτροπή στις 18 Ιουλίου 1995.

1. Η εξακρίβωση αυτών των προγραμμάτων εκ μέρους της Επιτροπής οδήγησε επανειλημμένα σε τροποποιήσεις, προσθήκες και βελτιώσεις όλων αυτών των επιχειρησιακών προγραμμάτων.

2. Μέχρι τώρα, μόνον δύο γερμανικά ομόσπονδα κράτη, δηλαδή η Στυρία και το Τιρόλο απάντησαν πρόσφατα, με λεπτομερή και ολοκληρωμένο τρόπο, στις ερωτήσεις της Επιτροπής. Τα δύο αυτά επιχειρησιακά προγράμματα θα εγκριθούν λίαν προσεχώς.

3. Δεδομένου ότι δεν υπάρχει απόφαση έγκρισης για όλη την Αυστρία, αλλά το πρόγραμμα κάθε ομοσπονδιακού κράτους καλύπτεται από μία απόφαση που λαμβάνεται ειδικά γι' αυτό, η καθυστέρηση της έγκρισης του επιχειρησιακού προγράμματος LEADER II της Στυρίας οφείλεται αποκλειστικά στις τροποποιήσεις και τις προσθήκες που χρειάστηκε να γίνουν γι'αυτό το πρόγραμμα.
ΓΡΑΠΤΗ ΕΡΩΤΗΣΗ E-1546/96 υποβολή: Αλέξανδρος Αλαβάνος (GUE/NGL) προς την Επιτροπή (17 Iουνίου 1996)

Θέμα: Ιδιωτικές αεροπορικές εταιρείες στην Ελλάδα

Σύμφωνα με καταγγελίες στον ελληνικό και ξένο τύπο, μετά την απελευθέρωση των αερομεταφορών και την παράλληλη αύξηση των ιδιωτικών εταιρειών και τσάρτερ στην Ελλάδα, παρατηρούνται παραβιάσεις των κοινοτικών κανόνων. Στα δημοσιεύματα αυτά φέρεται ότι δημιουργούνται παράνομες νηολογήσεις αεροσκαφών χωρίς προσκόμιση των απαραίτητων από τους κοινοτικούς κανονισμούς στοιχείων, παράνομη δημιουργία δρομολογίων, εκτελέσεις δρομολογίων με αεροσκάφη ξένης αεροπορικής εταιρείας χωρίς έγκριση και παρά τη λήψη απαγορευτικών αποφάσεων, και παραβάσεις που αφορούν τα επίπεδα θορύβου και αποσχόλησης προσωπικού. Αμφισβητείται επίσης η οικονομική ευρωστία αυτών των επιχειρήσεων, δεδομένου ότι καθυστερούν επανειλημμένα την πληρωμή τελών χρήσεως, φόρων αεροδρομίου κ.ά.

Επειδή, εάν οι πιο πάνω κατηγορίες είναι αληθινές, υπάρχει άμεσος κίνδυνος για την ασφάλεια των πτήσεων και για καταχρηστική βελτίωση της ανταγωνιστικής θέσης σε σχέση με τις αεροπορικές εταιρείες που τηρούν αυτούς τους κανόνες, ερωτάται η Επιτροπή αν είναι γνώστης αυτών των καταγγελιών και αν προτίθεται να διερευνήσει περαιτέρω το θέμα.

Απάντηση του κ. Kinnock εξ ονόματος της Επιτροπής (30 Ιουλίου 1996)

Βάσει των διατάξεων του κανονισμού (ΕΟΚ) αριθ. 2407/92 ((ΕΕ L 240, 24.8.1992. )) για τη χορήγηση αδειών στους αερομεταφορείς, εναπόκειται κατά κύριο λόγο στο κράτος μέλος που χορήγησε την άδεια λειτουργίας σε κάποιο αερομεταφορέα να ελέγξει τόσο τη χρηματοοικονομική, όσο και την τεχνική του ικανότητα να ασκεί τις δραστηριότητές του υπό αποδεκτούς όρους ασφαλείας. Εφαρμόζοντας τις ευρύτερες εξουσίες που της παρέχονται από τη συνθήκη ΕΚ, η Επιτροπή ελέγχει κατά πόσο εφαρμόζονται ορθά οι διατάξεις του κανονισμού αυτού από τα κράτη μέλη. Η Επιτροπή έχει ωστόσο επίγνωση του γεγονότος ότι οι κοινοτικοί κανόνες στους οποίους αναφέρεται το Αξιότιμο Μέλος καταστρατηγούνται.
ΓΡΑΠΤΗ ΕΡΩΤΗΣΗ E-0630/96 υποβολή: Angela Billingham (PSE) προς την Επιτροπή (13 Μαρτίου 1996)

Θέμα: Επείγουσα νοσηλεία

Γνωρίζει η Επιτροπή ότι όσοι κατοικούν στη Βρετανία, χωρίς να είναι υπήκοοι κάποιου κράτους μέλους της ΕΕ, φορολογούνται μεν κανονικά και καταβάλλουν τις εισφορές που τους αντιστοιχούν για τις κοινωνικές ασφαλίσεις, δεν δικαιούνται όμως το έντυπο Ε111, το οποίο προσφέρει την δυνατότητα δωρεάν επείγουσας νοσηλείας, όταν ταξιδεύουν στο εξωτερικό;

Πιστεύει η Επιτροπή ότι η αντιμετώπιση αυτή είναι δικαιολογημένη, τη στιγμή που οι πολίτες αυτοί καταβάλλουν τις ίδιες εισφορές όπως όλοι οι άλλοι βρετανοί πολίτες;

Προτίθεται η Επιτροπή να ερευνήσει το θέμα και να πιέσει την κυβέρνηση του Ηνωμένου Βασιλείου ώστε να αναθεωρήσει τη στάση της;

Απάντηση του κ. Flynn εξ ονόματος της Επιτροπής (15 Απριλίου 1996)

Το έντυπο E111 λειτουργεί ως εγγύηση του ότι ο κάτοχός του έχει ασφάλιση υγειονομικής περίθαλψης στο κράτος μέλος που χορήγησε το έντυπο και παρέχει στον κάτοχό του τη δυνατότητα επείγουσας νοσηλείας κατά τη διάρκεια σύντομης διαμονής του σε άλλο κράτος μέλος. Η δυνατότητα αυτή εμπίπτει στο πεδίο εφαρμογής των κοινοτικών κανονισμών (ΕΟΚ) αριθ. 1408/71 ((ΕΕ L 149 της 05.07.1971 - τελευταία έκδοση ΕΕ C 325 της 10.12.1992. )) και (ΕΟΚ) αριθ. 574/72 ((ΕΕ L 74 της 27.03.1972 - τελευταία έκδοση ΕΕ C 325 της 10.12.1992. )) περί του συντονισμού των συστημάτων κοινωνικής ασφάλισης των χωρών του Ευρωπαϊκού Οικονομικού Χώρου (EΟΧ).

Οι κανονισμοί συντονισμού, ωστόσο, ισχύουν μόνο για τους υπηκόους των χωρών του ΕΟΧ καθώς και για τους απάτριδες και τους πρόσφυγες. Για το λόγο αυτό τα άτομα που δεν έχουν την ιθαγένεια μιας από τις χώρες του ΕΟΧ («υπήκοοι τρίτης χώρας») δεν μπορούν να χρησιμοποιήσουν το σύστημα του εντύπου E111, το οποίο διέπεται από το άρθρο 22 του κανονισμού (ΕΟΚ) αριθ. 1408/71, ακόμη και όταν είναι νομίμως ασφαλισμένα και καταβάλλουν φόρους σε κάποιο από τα κράτη μέλη. Το Ηνωμένο Βασίλειο επομένως ενεργεί σε πλήρη συμφωνία με τους ισχύοντες κοινοτικούς κανόνες.

Εδώ και κάποιο διάστημα η Επιτροπή γνωρίζει τα προβλήματα που δημιουργεί η παρούσα κατάσταση και για το σκοπό αυτό υπεβλήθη στις 26 Ιουνίου 1995 ((COM(95) 284 τελικό - ΕΕ C 242 της 19.09.1995. )) πρόταση διευρύνσεως του πεδίου εφαρμογής του άρθρου 22 του κανονισμού (ΕΟΚ) αριθ. 1408/71 στους υπηκόους τρίτων χωρών, ώστε να μπορούν να επωφελούνται του συστήματος του εντύπου E111.

Δυστυχώς, η πρόταση αυτή δεν εγκρίθηκε από το Συμβούλιο λόγω του ότι όλες οι τροποποιήσεις των κανονισμών κοινωνικής ασφάλισης πρέπει να εγκρίνονται ομόφωνα. Ωστόσο, όπως ανακοινώθηκε στο μεσοπρόθεσμο πρόγραμμα κοινωνικής δράσης ((COM(95) 134 τελικό. )), 1995-1997, η Επιτροπή προτίθεται να υποβάλει, εντός του δευτέρου εξαμήνου του 1996, άλλη πρόταση που θα αποσκοπεί στην επέκταση σε υπηκόους τρίτων χωρών των διατάξεων σχετικά με την επείγουσα νοσηλεία καθώς και με άλλες περιορισμένες παροχές.